Rozhodnutie Komisie
z 27. februára 2004,
ktorým sa mení a dopĺňa rozhodnutie 93/528/EHS, ktorým sa uznávajú určité provincie v Taliansku za úradne oslobodené od brucelózy
[oznámené pod číslom K(2004) 558]
(Text s významom pre EHP)
(2004/199/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/68/EHS z 28. januára 1991 o veterinárnych podmienkach upravujúcich obchod s ovcami a s kozami vo vnútri Spoločenstva [1], a najmä jej prílohu A kapitolu 1 bod II,
keďže:
(1) v Taliansku v provinciách Rieti a Viterbo (oblasť Lazia) sa ochorenie na brucelózu musí hlásiť najmenej posledných päť rokov;
(2) v provinciách Rieti a Viterbo je najmenej 99,8 % chovu oviec a kôz úradne uznaných bez brucelózy. Tieto provincie sa naviac zaväzujú vyhovieť ustanoveniam prílohy A kapitoly 1 bodu II k smernici 91/68/EHS;
(3) provincia Rieti a Viterbo by sa mali následne uznať ako úradne oslobodené od brucelózy (Brucella melitensis);
(4) rozhodnutie Komisie 93/52/EHS z 21. decembra 1992, ktorým sa zaznamenáva dosiahnutie súladu niektorých členských štátov alebo oblastí s požiadavkami vzťahujúcimi sa na brucelózu (B. melitensis) a priznáva sa im štatút úradne uznaného členského štátu alebo oblasti bez výskytu tejto choroby [2], by sa preto malo primerane zmeniť a doplniť;
(5) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha II k rozhodnutiu 93/52/EHS sa nahrádza textom v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 27.februára 2004